《送戚维戚纶之阆州亳州》
宋代·王禹偁

古人贵道德，岂以禄位拘。
有道不在位，颜回舜之徒。
无德殃且不，商受为独夫。
以此固名节，富贵安足图。
睢阳戚先生，今世古之儒。
终身不求仕，没齿唯诵书。
孝爱睦姻族，淳谨化里闾。
文翁变蜀土，尚以德位俱。
仲淹居汾水，专用素教敷。
青青子衿辈，栉比曳朝裾。
盛德苟无报，吾道将焉如。
鲤庭生二子，骊颌委双珠。
朴厚有父风，学业张皇谟。
各登进士科，齐乘使者车。
阆中佐郡政，亳社司搉酤。
佐郡古半刺，可使惸嫠苏。
搉酤今权道，亦助军国须。
牵车骥虽屈，补履刃有余。
谁谓佐著作，在上积薪刍。
谁谓光禄勋，其中混琼琚。
我亦何为者，先上青云衢。
伐木空求友，拔茅未连茹。
终待奋直笔，会当伏青蒲。
请慎名与器，愿分贤与愚。
汇征补皇极，戮力张道枢。
巨鱼方喣沫，相忘在江湖。
冥鸿当顺风，接翼摩太虚。
此志尚壹郁，此别良悲吁。
苦县且密迩，剑关多崎岖。
于役勿为叹，加饭聊自娱。
尺素惠好音，无惜双鲤鱼。

作者简介：王禹偁(chēng)（954—1001）北宋白体诗人、散文家。字元之，汉族，济州巨野（今山东省巨野县）人，晚被贬于黄州，世称王黄州。太平兴国八年进士，历任右拾遗、左司谏、知制诰、翰林学士。敢于直言讽谏，因此屡受贬谪。真宗即位，召还，复知制诰。后贬知黄州，又迁蕲州病死。王禹偁为北宋诗文革新运动的先驱，文学韩愈、柳宗元，诗崇杜甫、白居易，多反映社会现实，风格清新平易。词仅存一首，反映了作者积极用世的政治抱负，格调清新旷远。著有《小畜集》。